Netistä löytyvän joulupukin kalenteri alkaa jo olla täysi, kun ensimmäinen tilaus tuli jo lokakuussa. Perinteisissä paperilehdissä ilmoittaneilla sen sijaan on vielä vapaita aikoja.

Taloussanomat soitti kahdelle joulupukille ja yhdelle tontulle, joka tekee aattona keikkaa kitaraa soittavan joulupukin kanssa. Kaikki mainostavat olevansa raittiita, laulavia ja tottuneita tekemään pukinkeikkaa. Tonttu vieläpä leikittää lapsia.

Espoosta puhelimeen vastaava pukki sanoo viipyvänsä yhden perheen luona noin 10 minuuttia ja on ajatellut pyytää visiitistä 60 euroa. Hän esiintyy työnsä vuoksi jutussa nimettömänä. Hän kertoo, että Porvoossa tuttavaperheen pukki maksaa 70 euroa.

– Se kuulostaa jo ihan mielettömältä. En kehtaisi pyytää noin paljon, hän miettii.

Espoossa joulun pukkina viettävä mies heittää keikkansa yksin. Hän kertoo, että jokaisen perheen luona lauletaan Joulupuu on rakennettu -laulu ennen kuin lahjat jaetaan.

Hän on tehnyt aikanaan paljonkin joulupukin keikkaa, mutta välissä on ollut noin 15 vuoden tauko omien lasten takia. Kokemusta joulupukin tehtävistä hän on saanut esiintymällä pukkina muun muassa kauppakeskuksissa.

Espoon pukin kalenterissa olisi vielä tilaa keikoille.

– Minulla on ollut vasta yksi ilmoitus lehdessä. Täytyy nyt katsoa toimiiko se, vai pitääkö laittaa ilmoitus myös Facebookiin, hän pohtii.

Vääksyn pukki lupaa leikkiä

Niin ikään tyhjää olisi vielä Vääksystä puhelimeen vastaavan Kari Kallion kalenterissa. Kalliokin on jättänyt vasta yhden ilmoituksen paikalliseen lehteen ja harkitsee ilmoituksen laittamista myös vääksyläisten Facebook-ryhmään.

Kalliolla on runsaasti kokemusta joulupukin hommasta. Hän pyytää keikasta 50 euroa ja sanoo sen olevan alueella pukin keskihinta. Visiitti kestää maksimissaan 15-20 minuuttia.

– Olen raitis, laulava ja leikkivä. Se tarkoittaa, että laulan laulun tai pari ja sitten vähän haastattelen lapsia. Monesti 5–7-vuotiailla saattaa olla laulukin pukille laulettavana. Pidempään ei kannata olla, varsinkaan 3-vuotiaat eivät jaksa kauempaa odottaa, Kallio kertoo.

Kallio lähtee aattona liikkeelle iltapäivällä, ja koska Vääksyssä välimatkat ovat pitkät, illassa ehtii heittää mukavasti noin kuusi keikkaa. Jos kiirettä pitää, niin enemmänkin ehtii.

Hurjimpina aikoina 80- ja 90-luvuilla Kallio toimi jouluisin Espoon seudulla ammattimaisena pukkina ja tienasi illassa noin 4000 markkaa eli useita satoja euroja.

– Silloin oli melkein 30 paikkaa illassa ja se piti kiirettä.

Oulun pukin mukana aputonttu

Oulusta puhelimeen vastaa tonttu, joka on työkaverinsa joulupukin lailla teatteri-ilmaisun ohjaaja. Parivaljakko mainostaa netissä pukkijouluksi.fi-sivuilla olevansa paitsi iloisia ja raittiita myös soittavia ja laulavia. Lisäksi tonttu leikittää lapsia.

Tonttu ja joulupukki lupaavat räätälöidyn keikan 80 euron hintaan.

– Meillä on vielä pari vapaata aikaa jäljellä. Uskon, että ne tulevat täyteen. Ihmiset ovat heränneet tähän kuluneen viikon aikana. Päivässä on tullut monta pyyntöä, Marianne Turtio kertoo.

Turtio ja joulupukkina esiintyvä Aleksi Höylä saivat ensimmäisen tilauksensa jo lokakuussa.

– Sitten meni tosi pitkä aika ja nyt niitä on alkanut sadella, Turtio sanoo.

Vartin visiitin aikana Turtio ja Höylä laulavat Höylän säestäessä kitaralla. Aiempina vuosina Turtiainen on lisäksi leikittänyt lapsia Tonttujen jouluyö -laulun tahtiin.

– Siitä lapset tykkäävät. Sitten kysellään vähän kuulumisia. Yleensä kyselen vanhemmilta vielä etukäteen lapsista jotain pieniä yksityiskohtia ja lapset ovat ihan ihmeissään, että miten pukki voi tietää. Jaamme vain parit lahjat ja sitten pukin täytyy jatkaa matkaa.

Turtion mukaan iltaan mahtuu noin 10-11 keikkaa. Yleensä ne ajoittuvat klo 14-20 väliseen aikaan.

– Osa tekee vielä kovempaan tahtiin, mutta meillä on enempi ajomatkaa, niin siirtymiin pitää varata aikaa.